**ELŐTERJESZTÉS**

**Kőszeg Város Önkormányzata Képviselő-testülete**

**2024. szeptember 19-i ülésének**

**14. napirendi pontjához**

Tisztelt Képviselő-testület!

A Kőszeg, 7832/1 hrsz-ú, Kálvária utcai „gyümölcsös és gazdasági épület” művelési ágú ingatlan tulajdonosa belterületbe vonási kérelmet terjesztett elő azzal, hogy az önkormányzat – kérelmét támogatva – tegye meg a szükséges lépéseket a Vas Vármegyei Kormányhivatal Földhivatali Főosztály Földhivatali Osztály 2. felé.

A termőföld védelméről szóló 2007. évi CXXIX. tv. 15. §-a rendelkezései alapján a belterületbe vonási kérelmet, mint végleges más célú hasznosítást kizárólag önkormányzat terjeszthet elő, melynek megalapozottságát képviselő-testületi döntéssel és a településszerkezeti terv kivonatával kell igazolni. A földhivatalhoz benyújtott kérelemben az önkormányzatnak nyilatkoznia kell arról, hogy a földrészlet a kérelemben megjelölt célra 4 éven belül ténylegesen felhasználásra kerül.

A Helyi Építési Szabályzat alapján a földterület belterületi határon belül, beépítésre szánt területen, kertvárosias lakóterület (Lke- Z2/1) övezetben található, a szomszédos és környezetében lévő ingatlanok belterületbe csatolása korábban már megtörtént. A tulajdonos kérelme az önkormányzat részéről támogatható azzal, hogy a kérelmezőnek a 4 éven belüli igénybevételt és a belterületbe vonással kapcsolatos egyéb költségek megfizetését vállalnia kell.

Az előterjesztést a Városfejlesztési, Idegenforgalmi, Környezetvédelmi és Vagyonügyi Bizottság megtárgyalta, a határozati javaslatot egyhangúlag elfogadásra ajánlja a Képviselő-testületnek.

Kérem a Tisztelt Képviselő-testületet, hogy az előterjesztést megtárgyalni és a döntését meghozni szíveskedjen.

Kőszeg, 2024. szeptember 13.

A polgármester nevében:

Németh Ildikó s.k.

városüzemeltetési osztályvezető



**HATÁROZATI JAVASLAT**

1. Kőszeg Város Önkormányzatának Képviselő-testülete a Kőszeg 7832/1 hrsz-ú, 1507 m2 nagyságú, „gyümölcsös és gazdasági épület” művelési ágú ingatlan belterületbe vonását „Kertvárosias lakóterület (Lke-Z2/1)” kialakítása céljából támogatja.
2. Kőszeg Város Önkormányzatának Képviselő-testülete a belterületbe vonás feltételeként szabja az ingatlantulajdonos részére a belterületbe vonási munkarészek elkészíttetését, továbbá azt, hogy írásban vállaljon kötelezettséget az eljárás során felmerülő valamennyi költség megfizetésére és arra, hogy az ingatlan 4 éven belüli területfelhasználást megvalósítja.
3. Kőszeg Város Önkormányzatának Képviselő-testülete felhatalmazza a polgármestert a szükséges mellékletekkel ellátott belterületbe vonási kérelem aláírására.

Felelős: Básthy Béla polgármester

Határidő: értelemszerű